戊申正月行在參吏部示諸幼
作者：趙鼎
朝代：宋

paragraphs: 秋風鼓棹長蘆渡，吾與若曹俱豁然。
脫跡干戈玩清絕，収身溝壑厭肥鮮。
折腰爲米豈所願，賣劍買牛端可賢。
韓公雅欲却窮鬼，趙壹其如無一錢。
罷官清坐乃吾分，號寒啼饑誰汝憐。
政緣茲事藉升斗，使我不得休林泉。
日下揚州行在所，寸長片善希陶甄。
汗衣塵帽門户底，包羞忍耻王公前。
此行寧復作此態，疇昔相知吏部銓。
謹嚴資格可馴致，雖甚不才無棄捐。
我已投誠永結好，相從綠髪至華顛。
矧復鴛鷺滿臺閣，功名合在中興年。
縮頭袖手正應爾，敢問祖生先著鞭。